News Update: YouTube เจอ TikTok แย่งส่วนแบ่งตลาด รายได้โตแค่ 5% เทียบกับ 84% ในปีที่แล้ว งบบริษัทแม่ Alphabet ไตรมาส 2 ต่ำคาด จากกระแสเปิดเมือง-ดอลลาร์แข็งค่า-เงินเฟ้อ - FINNOMENA
Alphabet บริษัทแม่ Google รายงานกำไรและรายได้ในไตรมาสที่ 2 ต่ำกว่าคาด แต่ราคาหุ้นกลับพุ่งขึ้นมากกว่า 4% หลังปิดตลาด
27 ก.ค. 2565

Alphabet บริษัทแม่ Google รายงานกำไรและรายได้ในไตรมาสที่ 2 ต่ำกว่าคาด แต่ราคาหุ้นกลับพุ่งขึ้นมากกว่า 4% หลังปิดตลาด
ผลประกอบการไตรมาส 2 ของ Alphabet เทียบกับคาดการณ์โดย Refinitiv และ StreetAccount
➢ กำไรต่อหุ้น (EPS): $1.21 ต่ำกว่าคาดการณ์ที่ $1.28
➢ รายได้ทั้งหมด: 69,690 ล้านดอลลาร์ ต่ำกว่าคาดการณ์ที่ 69,900 ล้านดอลลาร์
➢ รายได้จากโฆษณาบน Youtube: 7,340 ล้านดอลลาร์ ต่ำกว่าคาดการณ์ที่ 7,520 ล้านดอลลาร์
➢ รายได้จาก Google Cloud: 6,280 ล้านดอลลาร์ ต่ำกว่าคาดการณ์ที่ 6,410 ล้านดอลลาร์
➢ ต้นทุนในการเพิ่มทราฟฟิก (TAC): 12,210 ล้านดอลลาร์ ต่ำกว่าคาดการณ์ที่ 12,410 ล้านดอลลาร์
การเติบโตของรายได้ชะลอตัวเหลือ 13% ในไตรมาสนี้จาก 62% ในปีก่อนหน้า จากการกลับมาเปิดเมืองอีกครั้งหลังเกิดโรคระบาด ในเวลาที่ค่าใช้จ่ายของผู้บริโภคกำลังเพิ่มขึ้นจากแรงกดดันด้านเงินเฟ้อ
Deirdre Bosa CFO ของบริษัทกล่าวว่า ความผันผวนจากเงินดอลลาร์ที่แข็งค่าขึ้นทำให้การเติบโตของรายได้ลดลงถึง 3.7 ppt โดยคาดว่าผลกระทบจะรุนแรงกว่านี้อีกในไตรมาสหน้า และแนวโน้มปัจจุบันเป็นหนึ่งในความไม่แน่นอนของสภาพแวดล้อมทางเศรษฐกิจโลก
รายได้จากการโฆษณาเพิ่มขึ้นเพียง 12% อยู่ที่ 56,300 ล้านดอลลาร์ เหตุเพราะนักการตลาดต้องลดค่าใช้จ่ายจากแรงกดดันด้านเงินเฟ้อ ขณะที่ยอดขายของ YouTube เพิ่มขึ้นเพียง 5% ดิ่งแรงมากจากการพุ่งขึ้น 84% ในช่วงเวลาเดียวกันของปีที่แล้ว
นอกจากรายได้ที่ลดลงจากการโฆษณาที่ลดลงแล้ว YouTube ยังเผชิญกับการแข่งขันที่สูงขึ้นจาก TikTok แอปวิดีโอสั้นที่ได้รับความนิยมอย่างมากในหมู่วัยรุ่นตอนนี้
อย่างไรก็ตาม รายได้จากการค้นหาของ Google อยู่ที่ 40,690 ล้านดอลลาร์ เพิ่มขึ้นจาก 38,500 ล้านดอลลาร์ในปีก่อนหน้า จากการค้นหาที่เพิ่มขึ้นในคำถามเกี่ยวกับการท่องเที่ยวและค้าปลีก
รายได้ของ Google Cloud ยังเติบโตแต่ต่ำกว่าคาด และขาดทุนจากการดำเนินงานเฉพาะส่วนธุรกิจมากขึ้นเป็น 858 ล้านดอลลาร์ ตอนนี้ Google Cloud พยายามแย่งส่วนแบ่งจาก Amazon Web Services และ Microsoft Azure
ก่อนหน้านี้ในเดือนที่แล้ว Sundar Pichai ซีอีโอของบริษัทกล่าวว่าจะชะลอการจ้างงานและการลงทุนจนถึงปี 2023 เนื่องจากบริษัทไม่มีภูมิคุ้มกันต่อปัญหาเศรษฐกิจ
Alphabet ยังไม่ได้ออกตัวเลขคาดการณ์ผลประกอบการ แต่นักวิเคราะห์จาก Refinitiv คาดว่า รายได้จะโต 14% ในปีนี้ สู่ระดับ 293,900 ล้านดอลลาร์ โดยตั้งแต่ต้นปี ราคาหุ้นของ Alphabet ร่วงลงกว่า 1 ใน 4 แล้ว
อ้างอิง: https://www.cnbc.com/2022/07/26/alphabet-is-set-to-report-q2-earnings-after-the-bell-.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alphabet
News Update
YouTube
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA